Veldgids as 'n loopbaan - Solidariteit Wêreld LoopbaanSolidariteit Wêreld Loopbaan
Tuis › Artikels › Veldgids as 'n loopbaan
Veldgids as 'n loopbaan
Hou jy daarvan om heeldag in die natuur te wees en is jy lief vir diere of natuurbewaring? Geniet jy dit om met mense te kommunikeer? 'n Loopbaan as veldgids is die ideale manier om hierdie twee voorliefdes te laat realiseer en boonop 'n inkomste te verdien.
Victor Breytenbach sê die volgende oor sy werk as veldgids:
Hy het hierdie loopbaan gekies, want "ek is van 'n jong ouderdom af baie lief vir die bos en vir mense". Hy sê die belangrikste deel van die werk is hoe jy teenoor mense optree. Volgens hom is die belangrikste eienskappe van 'n veldgids 'n passie vir die bos, en baie geduld. Selfs al het jy al honderd keer 'n kameelperd gesien, moet jy nog daaroor opgewonde kan raak om dit vir jou gaste opwindend te maak en hulle opgewonde te maak. "Die werk gaan meestal maar oor mense en nie diere nie. Dis jou verantwoordelikheid om te verseker dat hul vakansie so goed is soos hulle hul dit voorgestel het." Vir Victor is die lekkerste deel van sy werk "om elke week ander mense te ontmoet en om elke dag te sien wat die bos vir ons gaan gee, elke dag is anders". Hy reken dat daar bitter min negatief te sê is oor sy werk. "As jy rêrig baie passie het, sal jy nooit 'n slegte tyd hê nie. Maar om in die reën te stap is miskien een van die slegte dinge." In antwoord op my vraag of vroue ook hierdie beroep kan beoefen, is sy eerlike reaksie: "Definitief ! In die verlede was dit gesien as 'n man se werk maar deesdae is daar baie vroue wat veldgidse is, en hulle doen baie goed."
Daar is verskeie instansies wat veldgidse oplei. In al die gevalle behels dit 'n omvangryke grondslag van teoretiese kennis (aanlyn en/of die fisiese bywoon van lesings) en praktiese ondervinding.
Alle opleidingsinstansies moet aan die minimum standaarde van die Suid-Afrikaanse Veldgidsvereniging (SAVGV) voldoen, met ten minste 'n vereiste aantal ure praktiese werk, teorie en selfstudie. Die praktiese opleiding behels werk onder die leiding van 'n ervare veldgids. Raadpleeg die FGASA Professional Field Guide Course vir die volledige kurrikulum en spesialiteitsareas.
Die opleiding sal jou in staat stel om die volgende te doen:
Ontwikkel 'n begeleide ervaring vir gaste op safari.
Verseker die veiligheid en welstand van jou gaste tydens 'n begeleide toer; identifiseer, verstaan en verduidelik dieregedrag.
Identifiseer verskillende Afrika-spesies en ekosisteme.
Identifiseer en interpreteer die spore van Afrika-diere.
Identifiseer Afrika-voëlspesies op grond van hul geluide en voorkoms.
Begelei en gesels met groot groepe uiteenlopende mense van regoor die wêreld.
Verstaan die aanbevole etiese riglyne, begeleidingspraktyke en die aanbied van 'n eties gerigte ervaring in die natuurlike omgewing. Verstaan die rol en verantwoordelikhede van 'n professionele veldgids.
In Suider-Afrika bestaan daar 'n groot aanvraag na opgeleide persone in verskeie rigtings of spesialisareas.
Daar is oorvleuelings in die verantwoordelikhede van persone wat hierdie poste beklee, maar daar bestaan ook onderskeidende verskille.
Veldwagter/natuurlewebestuurder – Wildbewaarders werk met die natuur. Hulle is verantwoordelik vir die bestuur van die wild en veld en die algemene instandhouding van die wildreservaat. In reservate oorvleuel die verantwoordelikhede van die wildbewaarder en die natuurbewaarder. Die hoofverantwoordelikheid van die wildbewaarder is die instandhouding van die gesondheid van die natuurlike omgewing, wat alle fauna en flora insluit. Die wildbewaarder werk nou saam met die natuurbewaarder om al die dierehabitatte te moniteer en om so ver moontlik optimale toestande, gesondheid en voortplanting van die diere te verseker. Veldgidse werk dikwels saam met wildbewaarders in reservate en albei vertolk sleutelrolle in die instandhouding en sukses van natuurreservate.
Veld- of safarigids
Dis nodig dat veldgidse ook 'n goeie kennis van die natuur moet hê, asook weet hoe om met wilde diere te werk. Hulle moet egter bereid wees om, indien dit nodig is, saam met natuurbewaarders te werk. Veldgidse se primêre verantwoordelikheid is interaksie met die gaste. Jy sal nuwe mense ontmoet en hulle op wildritte of bosuitstappies neem en jou kennis oor die natuurlike omgewing met die gaste deel. Jou belangrikste taak is om die tipes fauna en flora in die reservaat aan die gaste te beskryf en hulle te onderrig oor die regte optrede in die natuur. Jou rol as 'n veldgids is om jou gaste se belewenis van die natuur so aangenaam moontlik te maak.
Staproete- of voetslaansafarigids
'n Staproete- of voetslaansafarigids neem gaste op stapsafari's in die reservaat. Jou belangrikste verantwoordelikhede is om jou kennis van die bewegings van die diere in die reservaat en jou kundigheid oor hul gedrag met die safarigangers te deel.
Die belangrikste verantwoordelikhede van die natuurlewebestuurder is om die natuur te bewaar en die infrastruktuur en die hulpbronne van die wildreservaat te bestuur. Dit behels die bestuur van die dierebevolking, die beheer van indringerplante en bosuitdunning. Daarbenewens is hulle verantwoordelik vir die omheinings, paaie en waterbronne.
Vir meer inligting oor kwalifikasies, besoek die Veldgidsvereniging van Suid-Afrika se webtuiste by https://www.fgasa.co.za/